Sajtóközlemény

A hazai kkv-k eddigi legszélesebb köre juthat tőkefinanszírozáshoz a Demján Sándor Tőkeprogram segítségével

Budapest, 2024. december 4. – 2025. február közepétől jelentkezhetnek a magyar mikro-, kis- és középvállalkozások a Demján Sándor Tőkeprogramra. A Nemzetgazdasági Minisztérium, a Magyar Kereskedelmi és Iparkamara, valamint a Nemzeti Tőkeholding 100 milliárd forint keretösszegű, minden korábbinál nagyobb ívű tőkebefektetési programja a magyar vállalkozások széles körének biztosíthat forrást a beruházások megvalósításához.

A program célja a mikro-, kis- és középvállalkozások beruházásainak ösztönzése, feltőkésítésük, és ezzel hitelképességük javítása, továbbá méretugrásuk elősegítése. A hiánypótló megoldás olyan, üzleti tervvel alátámasztott beruházásokhoz nyújt gyors és hatékony tőkeági finanszírozást, mint például kapacitásbővítési célú gépek és eszközök vásárlása, automatizációt segítő szoftverek beszerzése, korszerű számítógépes és hálózati rendszerek kialakítása, e-kereskedelmi platformok és CRM rendszerek fejlesztése, energiahatékonyságot célzó fejlesztések vagy piacbővítési törekvések.  A tőke ráadásul kiválóan működik hiteltermékek bevonása mellett is, vagy a hitelképesség javítására, így  még nagyobb értékű beruházások megvalósítása válik lehetővé.

Az új program keretösszege 100 milliárd forint, amely forrásból egyenként 100-200 millió forint közötti tőkebefektetésben részesülhetnek a cégek. Mindezt az állami támogatásnak köszönhetően rendkívül kedvező, mindössze évente 5 százalék kamat mellett, amely a hozamtámogatottság révén jóval olcsóbb a piacon elérhető, minimum 12-14%-os hozamelváráshoz képest. Ráadásul a hitelhez képest a biztosítékok is kedvezőbbek a tőke esetén, a visszafizetés pedig csak a futamidő végén, egy összegben szükséges. A lehetőséget azok a Magyarországon bejegyzett kkv-k vehetik igénybe, amelyek árbevétele az elmúlt két évben átlagosan legalább 300 millió forint volt és legalább két főt foglalkoztatnak. 

A tőkeprogramot a Magyar Kereskedelemi és Iparkamara (MKIK) valósítja meg, a Nemzetgazdasági Minisztérium (NGM), és a Nemzeti Tőkeholding (NTH) közreműködésével, ezáltal is biztosítva a vállalkozások megfelelő érdekképviseletét és igényeik megválaszolását. 

„A tudásalapú gazdaság erősítéséhez elengedhetetlen a tőke mélyebb megértése és a magyar tőke nemzetgazdasági szinten hatékonyabb használata. Ebben a folyamatban mérföldkő ez a program, mely számos KKV számára tesz elérhetővé egy új, tőkejellegű finanszírozási formát.” – mondta Dr. Balog Ádám, az MKIK vállalkozások finanszírozásáért felelős alelnöke. Hozzátette, hogy „ez a  „tőkepénz” nem csak egy újfajta elkölthető pénzt jelent a vállalkozásoknak, hanem értékesebbé is válnak általa, mely újabb finanszírozási vagy piaci lehetőségeket nyithat meg számukra.”
A területi kamarai hálózat az MKIK összefogásával kulcsszerepet játszik a program megvalósításában, hiszen a vállalkozások igényeinek feltérképezésétől kezdve az információk terjesztésén át a jelentkezési folyamat támogatásáig minden lépésben segíti a résztvevőket. Az MKIK koordinációjával biztosítható, hogy a program hatékonyan érje el célját, és hozzájáruljon a KKV-k méretnövekedéséhez, amely a magyar gazdaság 3%-ot meghaladó növekedéséhez vezethet.
A Demján Sándor Tőkeprogram a kormány által meghirdetett Új Gazdaságpolitikai Akcióterv 21 intézkedésének egyike. A Demján Sándor Tőkeprogrammal kapcsolatos további részletek a https://mkik.hu/tokeprogram honlapon érhetők el.

